ОПРЕДЕЛЕНИЕ

№ 18
София, 17.09.2007 година


Върховният административен съд на Република България – петчленен състав,
в съдебно заседание на трети септември
две хиляди и седма година в състав:

ПРЕДСЕДАТЕЛ:СВЕТЛАНА ЙОНКОВА 
ЧЛЕНОВЕ:СЛАВКА НАЙДЕНОВА
ГАЛЯ КОСТОВА 

ГАЛИНА СОЛАКОВА 
ДЖУЗЕПЕ РОДЖЕРИ
при секретар и с участието
на прокурора изслуша докладваното
от съдията ГАЛИНА СОЛАКОВА
т.дело № 18/2007 г.




Производството е образувано по реда на чл. 259, ал. 1 /отм./ във връзка с чл. 261, ал. 2 /отм./ от Административно процесуалния кодекс /АПК/ по искане до общото събрание на съдиите от Върховния административен съд за произнасяне с тълкувателно постановление, подадено с вх.№8995/26.07.2007г. от „БУРДЕНИС 98” ООД, със седалище гр. Свиленград, представлявано от управителя Трифон Петров. В искането се поддържа, че Дружеството е било страна по адм. д. № 6324/2007г. на Върховния административен съд, второ отделение, което е прекратено, поради недопустимост на касационната жалба на основание чл.132, ал.1, т.3 във връзка с чл.136, ал.1 от ЗУТ. В искането е визирано определение на ВАС по адм. д. № 10261/2006г. на петчленен състав, което по преценка на подателя съдържа противоположни мотиви по прилагането на цитираната правна норма на чл.132, ал.1, т.3 от ЗУТ. Предвид това, подателят на искането намира, че цитираните съдебни актове съдържат противоречия по тълкуването и прилагането на закона, поради което счита, че следва да бъде издадено тълкувателно постановление за отстраняване на тази противоречива практика.
За да се произнесе, настоящият петчленен състав, сформиран по реда на чл. 264, ал. 1 и 2 /отм./ от АПК, съобрази следното: 
Активната си легитимация за сезиране на общото събрание на ВАС, „БУРДЕНИС 98” ООД базира на разпоредбата на чл. 261, ал. 2/отм./ от АПК, съгласно която право на производство за издаване на тълкувателно постановление имат страните по дела, по които има влезли в сила противоречиви решения и определения.
С §19 от Преходните и заключителни разпоредби на Закона за съдебната власт /ДВ, бр.64 от 07.08.2007г./, в сила от 11.08.2007г. е отменена глава шестнадесета /чл.258 – чл.266 / от АПК, регламентираща тълкувателната дейност на ВАС. Реда за сезиране и произнасяне с тълкувателни решения и постановления от върховните съдилища на Р България /ВАС и ВКС/ е уреден в раздел Х, глава ІV от новия ЗСВ, като съгласно чл.125 „искане за приемане на тълкувателно решение или тълкувателно постановление могат да правят председателя на ВКС, председателя на ВАС, главния прокурор, министърът на правосъдието, омбуцманът или председатерят на Висшия адвокатски съвет”.
От изложеното следва, че с отмяната на глава шестнадесета, в която попада разпоредбата на чл. 261, ал. 2 от АПК, отпада възможността за сезиране на ВАС с искане на издаване на тълкувателно решение , респ.постановление от субекти, имащи качеството на страни по дела, по които има влезли в сила противоречиви съдебни актове. Предвид това , искането на „БУРДЕНИС 98” ООД, по което е образувано настоящето производство се явява недопустимо и следва да бъде отклонено, а производството по делото – прекратено на това основание.
Водим от горното, Върховният административен съд, петчленен състав,

О П Р Е Д Е Л И:

ОТКЛОНЯВА искането на „БУРДЕНИС 98” ООД, със седалище гр. Свиленград, представлявано от управителя Трифон Петров за издаване на тълкувателно постановление по приложението на чл.132, ал.1, т.3 във връзка с чл.136, ал.1 от ЗУТ.
ПРЕКРАТЯВА производството по т.д. № 18/2007 г. по описа на ВАС.
ОПРЕДЕЛЕНИЕТО не подлежи на обжалване.




ПРЕДСЕДАТЕЛ:

ЧЛЕНОВЕ:
